tartuNLP/wikipedia-smugri-20251201 huggingface dataset:
Slime (Dragon Quest)

Slime on Dragon Quest -roolipelisarjan maskotti, jonka on suunnitellut Akira Toriyama. Slime muistuttaa muodoltaan vesipisaraa, jolla on kaksi silmää ja suuri hymy. Slime esiintyi ensikertaa Dragon Warrior -roolipelissä heikkona vastuksena, ja ensimmäisien vastustajien joukossa, jotka pelaaja tapasi. Slime myös edustaa Enix-puolta Square Enix-yhdistymisessä. Sen vastikkeena toimii chocobo, joka edustaa Squarea. Nämä kaksi olentoa koristavat myös virallista Square-Enix-kauppaa sekä liikkeen ostoskasseja.
Slime-hahmolla on myös omia spinoff-pelejä, joissa se on päähahmona, Slime MoriMori Dragon Quest, joka on ilmestynyt Game Boy Advance:lle. Peliä seurasi , joka julkaistiin maailmanlaajuisesti Nintendo DS- alustalle. Nämä pelit kertovat Slime-kansasta, jotka ovat älykkäitä, sivistyneitä, mutta myös söpöjä ja omalla tavallaan koomisia.
Erilaiset Slime-tyypit.
Normaali.
Nämä ovat vesipisaran muodossa, varustettuna kahdella silmällä sekä hymyilevällä suulla. Pelaaja kohtaa näitä myös muun kuin sinisen värisenä.
Neste.
Nämä näyttävät sulaneilta ja ovat sen vuoksi hieman isompia sekä kestävämpiä kuin normaalit Slimet.
Yhdistelmät.
Nämä Slimet muodostuvat kolmesta muusta Slimesta, jotka yhdistyvät, jos pelaaja ei voita Slimejä tarpeeksi nopeasti.
Kuningas.
Kuningas-Slimet ovat reilusti suurempia kuin muut Slimet sekä pitävät kruunua päässään. 
Metalli.
Nämä Slimet ovat huomattavasti kestävämpiä kuin muut, vaikeampia löytää sekä juoksevat myös usein karkuun kohdatessaan pelaajan. Hävitessään taistelun nämä antavat pelaajalle huomattavan määrän kokemusta. Metallisia Slimejä on kaikkia edellä mainittuja tyyppejä. Metalliyhdistelmä-Slimet eivät muodostu kolmesta erillisesti Slimestä, vaan pelaaja kohtaa suoraan tämän vihollisen.
Leijuvat.
Näillä Slimeillä on lonkerot päänsä alapuolella ja ne leijuvat toimien pääasiassa parantajina, joita jotkut viholliset kutsuvat avukseen taistelussa.
Ole Buttermilk Sky

”Ole Buttermilk Sky” on Hoagy Carmichaelin säveltämä ja Jack Brooksin sanoittama musiikkikappale vuoden 1946 elokuvasta "Liekehtivä erämaa".
Vaikka kappaleesta ei kuulla elokuvassa kuin neljä tahtia, se oli ehdolla vuoden 1947 parhaan laulun Oscar-palkinnon saajaksi. Palkinnon voitti kuitenkin Harry Warrenin ja Johnny Mercerin kappale ”On the Atchison, Topeka and the Santa Fe” elokuvasta "Juna kulkee länteen".
Carmichael soitti itse pianoa kappaleen jazz-pop-tyylisessä alkuperäisessä levytyksessä, joka nousi Yhdysvaltojen listalla toiselle sijalle vuonna 1946. Kappaleen on myöhemmin levyttänyt muun muassa Skip Heller vuoden 1998 albumillaan "St. Christopher’s Arms".
Aulay Macaulay (pikakirjoittaja)

Aulay Macaulay (k. 1788) oli englantilainen pikakirjoitusjärjestelmän kehittäjä. Macaulay julkaisi järjestelmänsä vuonna 1747 nimellä "Polygraphy".
Macaulayn pikakirjoitusjärjestelmä poikkesi useimmista muista tuon ajan englantilaisista järjestelmistä vokaalien merkitsemisessä: vokaaleille oli omat merkit, joita käytettiin konsonanttimerkkien tavoin sanoja kirjoitettaessa. Muissa järjestelmissä vokaalit jätettiin käytännössä merkitsemättä.
Skylark (kappale)

”Skylark” on Hoagy Carmichaelin säveltämä ja Johnny Mercerin sanoittama musiikkikappale vuodelta 1941. Siitä tuli ilmestyessään hitti ja se esiintyi "Your Hit Parade" -ohjelmassa 12 kertaa. Kappaleen ovat levyttäneet useat pop- ja jazzartistit ja sitä pidetään jazzstandardina. ”Skylark” oli Carmichaelin ja Mercerin ensimmäisiä yhteisiä kappaleita, ja miesten menestyksekäs yhteistyö jatkui 1970-luvun alkupuolelle asti.
Sävellyksen alkuperäinen nimi oli ”Bix Lix” ja se oli tarkoitettu Carmichaelin vuonna 1931 kuolleesta ystävästä Bix Beiderbeckestä kertovaan musikaaliin. Musikaali ei kuitenkaan koskaan päässyt tuotantovaiheeseen, joten Carmichael julkaisi sen itsenäisenä kappaleena Mercerin lisäämällä sanoituksella. Kappaleesta tuli hitti heti ilmestyttyään: vuonna 1942 sillä nousivat listoille Glenn Miller, Harry James, Dinah Shore ja Bing Crosby. Gene Krupan orkesteri nauhoitti tunnetun jazzversion laulaja Anita O’Dayn ja trumpetisti Roy Eldridgen kanssa vuonna 1941.
Mercerin elämäkerran kirjoittaja Philip Furian mukaan Mercer pyrki kappaleen sanoissa ilmaisemaan kaipuutaan näyttelijä Judy Garlandia kohtaan myrskyisän suhteen jälkeen.
Maire Lindholm

Maire Helena Lindholm (24. elokuuta 1930 Perniö – 26. toukokuuta 2023) oli suomalainen jousiampuja ja maailmanmestari.
Vuoden 1963 MM-kilpailuissa Lindholm sijoittui henkilökohtaisessa kilpailussa viidenneksi ja sai joukkuekilpailussa hopeaa. Vuonna 1965 Lindholm voitti naisten yksilökilpailun maailmanmestaruuden Västeråsissa tuloksella 2 214, jolla hän voitti toiseksi sijoittuneen eteläafrikkalaisen Ann Schlebuschin kymmenellä pisteellä. Joukkuekilpailussa Suomi (6 340) otti hopeaa Yhdysvaltojen (6 358) jälkeen. Lindholm valittiin vuonna 1965 Vuoden urheilija -äänestyksessä vuoden naisurheilijaksi.
Pohjoismaiden-mestaruuskilpailuissa Lindholm voitti kultaa yksilö- sekä joukkuekilpailussa vuonna 1966. Suomen-mestaruuden hän voitti vuosina 1965, 1966 ja 1971. Vuonna 2006 Lindholmille myönnettiin Pro Urheilu -palkinto.
Lindholmin seurat olivat Turengin Kiila ja Janakkalan Latu. Aiemmat seurat olivat Perniön Urheilijat ja Janakkalan Jana.
Vuoden 1965 SM-kisoissa syntyi FITA-kierroksella maailmanennätys 1164, joka pysyi voimassa vuoteen 1967. Myös 70 metrin 284 oli maailmanennätys, joka rikottiin vuonna 1968.
Lindholm oli ammatiltaan meijeristi. Hän harrasti myös kuulantyöntöä ja kiekonheittoa sekä hiihtoa ja uintia. Hänen kotikuntansa oli Janakkala.
Ramppikulma

Ramppikulma eli ylityskulma mittaa ajoneuvon kykyä kulkea rampin tai muun esteen yli ilman että sen pohja koskee maahan. Se tarkoittaa kahden etu- ja takapyöriä tangentiaalisesti sivuavan ja akselien puolivälissä pohjan alimmassa kohdassa toisensa leikkaavan suoran terävintä kulmaa.
Rampin sisäkulmalla tarkoitetaan lähtötason ja rampin välistä kulmaa.
Lea Hilokoski

Lea Irene Hilokoski (24. heinäkuuta 1944 Helsinki – 16. marraskuuta 2007 Helsinki) oli suomalainen keilaaja, maailmanmestari ja Euroopan mestari. Hän edusti seuratasolla Keilanaisia, Strikerseja ja 69 Mercuria.
Vasenkätisenä keilannut Hilokoski voitti vuonna 1967 maailmanmestaruuden neljän sekä viiden naisen joukkuekilpailussa. Euroopan mestaruuksia Hilokoskelle kertyi kolme, samaten himmeämpiä EM-mitaleita.
Hilokosken veli Leo Hilokoski on myös menestyksekäs keilaaja. Hilokoski valittiin vuonna 1977 Vuoden urheilija -äänestyksessä vuoden naisurheilijaksi. Suomen Keilailuliiton arvokkaimman pelaajaneulan, timanttisen, Hilokoski sai järjestysnumerolla kaksi. Ammatiltaan Hilokoski oli konttoristi. Hän kuoli marraskuussa 2007 vaikeaan sairauteen 63-vuotiaana.
Uladzimir Jarmošyn

Uladzimier Vasilevitš Jarmošyn (, , s. 26. lokakuuta 1942 Pronskissa Neuvostoliitossa) toimi Valko-Venäjän pääministerinä vuosina 2000-2001. 
Koulutukseltaan Jarmošyn on (1964) Novotšerkasskin polyteknisestä instituutista (nykyisin Etelä-Venäjän polytekninen yliopisto) ja myöhemmin siviili-ilmailun akatemiasta (1989) valmistunut mekaniikkainsinööri ja tuotannonsuunnittelija. .
Vuosina 1995-2000 Jarmošyn toimi Minskin kaupunginjohtajana. Hänet nimitettiin kevättalvella 2000 Sjarhei Linhin seuraajaksi Valko-Venäjän pääministeriksi (ministerineuvoston puheenjohtajaksi). Puolitoista vuotta myöhemmin 21. syyskuuta 2001 Valko-Venäjän uudelleen valittu presidentti Aljaksandar Lukašenka hyväksyi aiemman hallituksen eron. Pian Jarmošynia seurasi pääministerinä Henadz Navitski 1. lokakuuta 2001. 
Vuonna 2004 Jarmošyn muutti pysyvästi Moskovaan.
Äyriäishuuhkaja

Äyriäishuuhkaja ("Bubo blakistoni") on pöllöihin kuuluva lintu. Se kuuluu huuhkajien alaryhmään, joka on erikoistunut metsästämään jokien ranta-alueilla. Lintu on aiemmin kuulunut sukuun kalahuuhkajat ("Ketupa").
Äyriäishuuhkajan elinaluetta ovat rantametsiköt, joissa on suuria vanhoja puita pesimäpaikaksi, lähellä järviä, jokia, lähteitä ja matalikkoja, jotka eivät jäädy talvella. Se syö kaloja ja sammakkoeläimiä mutta myös pieniä nisäkkäitä ja lintuja aina pyyhyn asti. Se syö myös raatoja.
Äyriäispöllö voi olla suurin pöllölaji, se on kooltaan 60–72 cm. Uros painaa 3–3,75 kg, naaras 3–3,75 kg asti. Siipien kärkiväli voi olla 185–240 cm. Ulkoisesti se näyttää euraasialaiselta huuhkajalta, mutta on vaaleampi ja sillä on leveät takkuiset korvatupsut. Sen yläpuoli on viirullinen ruskeankeltainen, yläpuoli on ruskeankeltainen. Kurkku on valkoinen. Silmäterä on keltainen (huuhkajalla oranssi).
Lintu on vaarantunut, sillä sen elinalueet, jokien rantametsiköt, ovat vähentyneet rantojen rakentamisen vuoksi. Japanissa on 100–150 lintua, joista 20 on pesivää paria. Aasian mantereella populaatio on paljon suurempi, ehkä tuhansia.
Henry Seebohm nimesi linnun englantilaisen luonnontieteilijän Thomas Blakistonin mukaan, joka on ottanut kiinni alkuperäisen yksilön Hakodatessa Hokkaidōssa Japanissa vuonna 1883.
Alalajit.
Sillä on kaksi alalajia:
Sirkka Osmala

Sirkka Osmala (17. helmikuuta 1928 Viipuri – 27. tammikuuta 1997) oli suomalainen näyttelijä.
Varsinaisilta ammateiltaan Osmala työskenteli Helsingissä Ressun lukion ruotsinopettajana ja 13 vuotta radiokuuluttajana. Hänen äänensä luki 1960-luvun taitteesta alkaen myös Helsingin puhelinlaitoksen ja eräiden muiden kaupunkien Neiti Aika -puhelinpalvelussa kellonaikoja suomeksi ja ruotsiksi.
Zeven Provinciën (1643)

Zeven Provinciën oli 32–40-tykkinen Amsterdamin amiraliteetin linjalaiva, joka oli palveluksessa 1643–1659.
Palvelus.
"Zeven Provinciën" oli vuodesta 1652 vara-amiraali Jan van Galenin lippulaivana Välimerellä, jossa se osallistui 28. elokuuta 1652 Elban taisteluun ja Livornon taisteluun 14. maaliskuuta 1653. Vuodesta 1655 alus oli vara-amiraali Michiel de Ruyterin lippulaivana Portugalissa ja Itämerellä vuoteen 1659.
De Zeven Provinciën (1665)

De Zeven Provinciën oli 80-tykkinen Maasin amiraliteetin (Rotterdam) linjalaiva, jonka laivanrakentaja Salomon Jansz van den Tempel valmisti 1664–1665.
Palvelus.
"De Zeven Provinciën" oli 1. huhtikuuta 1666 alkaen amiraali Michiel de Ruyterin lippulaivana toisessa Englannin–Hollannin sodassa, jossa se otti osaa kesäkuussa Hollannin tasavallalle voitokkaaseen neljän päivän taisteluun ja heinäkuussa katkeraan puolustustaisteluun Pyhän Jaakon päivän taistelussa. Alus oli komentoaluksena, kun Hollannin armeija sulki 1667 Thamesin suu Medwayn iskun aikana. Alus selvisi sodasta suhteellisen vähin vaurioin, vaikka menettikin neljän päivän taistelussa osan mastoistaan.
Alus oli edelleen de Ruyterin lippulaivana kolmannessa Englannin–Hollannin sodassa 1672–1673. Se osallistui 28. toukokuuta 1672 Englannin ja Ranskan laivastoja vastaan Solebayn taisteluun, Schoonevaldin taisteluihin 28. toukokuuta 1672 sekä 4. kesäkuuta 1673 ja Texelin taisteluun 11. elokuuta 1673. Alus teki purjehduksen Martiniquelle ja muille Karibian saarille 1674, minkä jälkeen se makasi seuraavat vuodet lähinnä ankkurissa.
Alus teki 1678 Välimerellä purjehduksen, mutta muuten se ei osallistunut Ranskan vastaisen sodan (1689-1697) alkuvuosien tapahtumiin. Alus palautettiin palvelukseen 1691 ja seuraavana vuonna se oli Philips van Almonden lippulaivana. Se oli aseistettu ainoastaan 76 tykillä, kun alus osallistui 19. toukokuuta Barfleurin ja La Hoguen taisteluihin 22.-24. toukokuuta. Vuoden lopulla se poistettiin palveluksesta. Alus vaurioitui 1694 korjauskelvottomaksi taistelussa ja oli romutettava.
Kalifornianpensasnärhi

Kalifornianpensasnärhi ("Aphelocoma californica") on Pohjois-Amerikassa tavattava varisten heimoon kuuluva varpuslintu, joka katsottiin aiemmin kuuluvan samaan lajiin kahden muun pensasnärhen kanssa. Se on kooltaan 27–31 cm, ja sitä tavataan tammimetsistä, pensaikoista ja pensaikkomailta. Laji käyttää ravinnokseen kesäisin hyönteisiä ja hedelmiä ja talvisin tammenterhoja, pähkinöitä ja heinien siemeniä, ja sille on tavanomaista varastoida ruokaansa.
Taksonomia.
Aikaisemmin kalifornianpensasnärhen floridanpensasnärhen ("Aphelocoma coerulescens") ja isopensasnärhen ("Aphelocoma insularis") katsottiin olevan samaa lajia. Nykyisin näiden katsotaan jokaisen kuitenkin olevan oma lajinsa. Kalifornianpensasnärhellä on lähteestä riippuen neljästätoista kuuteentoista alalajia. Ne voidaan jakaa kolmeen ryhmään, jotka ovat:
Koko ja ulkonäkö.
Kooltaan kalifornianpensasnärhi on 27–31 cm. Päästään, siivistään ja pyrstöstään laji on väritykseltään sininen. Selkä on harmaa, ja siipien kupeissa on ruskeaa väriä. Päässä kalifornianpensasnärhellä on valkoinen silmäkulmajuova. Lajin kurkku, rinta ja vatsa ovat väritykseltään harmaat. Sukupuolet eivät eroa toisistaan värityksensä perusteella. Kalifornianpensasnärhen koko ja sinisen sävyt vaihtelevat hieman alalajeittain.
Levinneisyys ja elinympäristö.
Kalifornianpensasnärheä tavataan Yhdysvaltain länsirannikolta etelään Meksikoon. Linnun elinympäristöä ovat tammimetsät ja tammea, mäntyä ja katajaa kasvavien metsien pensaikot ja kuivat pensaikkomaat. Lajia tavataan myös kaupunkialueiden puistoista, puutarhoista ja golfkentiltä.
Elintavat.
Ravinto.
Kalifornianpensasnärhet syövät kesäaikaan pääasiassa hyönteisiä ja hedelmiä, ja talvella niiden ravinto koostuu tammenterhoista, pähkinöistä, heinien siemenistä. Laji käy myös lintujen ruokintapaikoilla. Kalifornianpensasnärhille on tyypillistä kätkeä ruokaa varastoon. Linnut muistavat, missä kätköt sijaitsevat ja myös sen onko kätkössä huonommin säilyvää hyönteisravintoa vai pähkinöitä ja siemeniä, jotka säilyvät kauemmin. Linnut voivat ryövätä toistensa kätköjä, minkä vuoksi ne siirtävät kätköjään paikasta toiseen.
Pesiminen.
Kalifornianpensasnärhen pesä sijaitsee tammessa, männyssä tai pensaikossa. Pesä on kuppimainen, ja heinistä, risuista ja eläinten karvoista rakennettu. Sekä koiras- että naaraskalifornianpensasnärhet osallistuvat pesän rakentamiseen. Naaras munii yhdestä viiteen vaalean vihreää tai harmaata ruskeapilkullista munaa. Munia haudotaan vajaat kolme viikkoa.
Zeven Provinciën (1694)

Zeven Provinciën oli 92–94-tykkinen Rotterdamin amiraliteetin kolmikantinen linjalaiva, joka oli palveluksessa 1694-1706.
Palvelus.
"Zeven Provinciën" oli vuodesta 1696 vara-amiraali Gerard Callenburghin lippulaivana vara-amiraali Philips van Almonden komentamassa laivastossa. Espanjan perimyssodassa alus oli 1702–1703 osa Englannin ja Alankomaiden yhdistynyttä laivastoa Välimerellä Philips van der Goesin lippulaivana. Se osallistui muun muassa Vigon taisteluun 12. lokakuuta 1702, Cádizin valtaukseen 1702 ja oli Paulus van der Dussenin lippulaivana Barcelonan piirityksessä 1705.
Alus haaksirikkoutui ajettuaan matalikolle 1706.
Kangas (Kouvola)

Kangas on Kouvolan kaupunginosa ja tilastoalue, jossa sijaitsee Kouvolan keskusta. Alue on kaupungin ja seudun hallinnon sekä Kymenlaakson keskus. Alue on kuitenkin myös asuntoalue, johon kuuluu keskustan puistojen lisäksi myös urheilualueita, kuten Urheilupuisto ja Palomäki. Kankaan kaupunginosassa eli Kouvolan keskustassa asuu noin 4 835 asukasta. Pääosa keskustan asukkaista eli noin 90 % asuu kerrostaloissa, pientaloissa noin 10 %. 
Vuonna 2015 Kankaan eli Kouvolan keskustan väkiluku oli 4 835, ja vuonna 2005 se oli 4 729. Kaupunginosan väkiluku kasvoi 106 ihmisen verran eli 2,24 prosenttia.
Chengdu J-20

Chengdu J-20 (Nato-raportointinimi "Fagin") on Kiinan kansantasavallan viidennen sukupolven suihkuhävittäjä.
Konetta rakennettiin 2010 loppupuolella kaksi prototyyppiä, joilla tehtiin rullaustestejä loppuvuodesta, jolloin siitä julkaistiin kuvia internetissä. Kone teki ensilentonsa 11. tammikuuta 2011. Koneen on arvioitu tulevan käyttöön vuosina 2017–2019. Konetta on valmistettu tähän mennessä 300 kpl.
Chengdu J-20 on suuren AVIC-teollisuuskonsernin tytäryhtiö Chengdu CAIC:n (Chengdu Aircraft Industry Corp.) tuote. Amerikkalaislähteiden mukaan häivehävittäjä J-20:n suunnittelussa on käytetty hyväksi Yhdysvalloista vuonna 2007 varastettuja häivehävittäjä F-35:n suunnitteluaineistoja. Koneiden todetaan muistuttavan monelta osin suuresti toisiaan. Keväällä 2022 USAF:n Tyynenmeren alueen komentaja kenraali Kenneth Wilsbach kertoi, että Yhdysvaltain Lockheed Martin F-35 -monitoimihävittäjillä on ollut kohtaaminen (tai useampia; Wilsbach ei kertonut yksityiskohtia) J-20-kaluston kanssa Itä-Kiinan merellä.
Vastakulttuuri

Vastakulttuuri on kulttuurin muoto, joka on tietoisesti etäännytetty vallitsevasta kulttuurista. Käsitteen kehittäjä on kulttuurihistorioitsija Theodore Roszak, joka teoksessaan "The Making of a Counter Culture" (1968) tiivisti ajatuksen, jota olivat käsitelleet myös Herbert Marcuse, Norman Brown, Allen Ginsberg ja Alan Watts.
Vastakulttuuriksi kutsutaan yleensä jotain ryhmää tai liikettä, joka vastustaa yhteiskunnassa vallitsevaa kulttuuria tai hylkää sen täysin. Vastakulttuurit ovat usein poliittisesti aktiivisia ja pyrkivät vaikuttamaan yhteiskunnalliseen kehitykseen tarjoamalla vaihtoehtoisia tapoja elää ja ajatella. Tämä vastaa Rozakin alkuperäistä ajatusta, että nuorison olisi luotava uusi, luovan ŝamanistinen pienyhteisöihin perustuva kulttuuri, kuten hippiliike. Comics Codea pilkannutta underground-sarjakuvaa, joka syntyi Yhdysvalloissa vuonna 1967, voi pitää esimerkkinä vastakulttuurista. Vastakulttuurin tarkka määritteleminen on kuitenkin vaikeaa. Vastakulttuuriin rinnastuvia ilmiöitä on ollut aikaisemminkin, kuten luostarilaitos, pietismi tai terrorismi.
Yhteisöitä.
Ekokylissä asuvat pyrkivät elämään luonnonmukaisesti ja usein asumiseen liittyy erilaisia sosiaalisia tavoitteita. Kaupunkiaktivismissa pyritään taas luomaan yhteisöllisiä tiloja ja vaihtoehtoisia toimintatapoja kaupunkiin. Esimerkiksi Helsingissä toimiva yhteisöllinen Sompasauna on kaikille avoin ja ilmainen sauna, kun taas Helsingin pyöräpajalla voi korjata oman pyöränsä.
Elämäntapoja.
Vegaanit pyrkivät välttämään kaikkea eläinten hyväksikäyttöä ja riistoa kieltäytymällä tuotteista, joissa on eläinperäisiä ainesosia.
South Dennis (Massachusetts)

South Dennis on niin sanottu väestönlaskennallinen paikkakunta Dennisin kunnassa, Massachusettsissa. Se sijaitsee Cape Codin niemimaalla. Siellä oli 3 643 asukasta vuoden 2010 väestönlaskennassa.
Mgła

Mgła (suom. "Sumu") on puolalainen black metal -yhtye. Sen perusti vuonna 2000 Krakovassa Mikołaj "M." Żentara.
Diskografia.
EP:t
Likaiset kädet (elokuva)

Likaiset kädet on Aki Kaurismäen ohjaama suomalainen televisioelokuva vuodelta 1989. Se on Kaurismäen ainoa televisioelokuva ja perustuu dialogia myöten Jean-Paul Sartren näytelmään "Likaiset kädet".
"Likaiset kädet" on esitetty ensiesityksen jälkeen televisiossa vain kerran, värikorjattuna versiona Teeman elokuvafestivaalilla 2015.
Elokuva poikkeaa Kaurismäen muusta tuotannosta ilmeeltään, sillä kuvaajana ei ole Kaurismäen vakiokuvaaja Timo Salminen vaan Yleisradion kuvaaja Matti Kurkikangas.
UnSun

UnSun on puolalainen goottimetallia soittava yhtye, jonka on perustanut death metal -yhtye Vaderin ex-kitaristi Maurycy Stefanowicz vuonna 2006.
Kokoonpano.
Entiset jäsenet
Diskografia.
Studioalbumit
Demot
Pidä huivista kiinni, Tatjana

Pidä huivista kiinni, Tatjana on vuonna 1994 ensi-iltansa saanut Aki Kaurismäen ohjaama mustavalkoinen komediaelokuva. 
Elokuva kertoo kahdesta suomalaisesta miehestä, jotka tarjoavat virolaiselle ja valkovenäläiselle naiselle kyydin. Kielimuurista huolimatta nämä hyvin erilaiset ihmiset löytävät toisensa.
Kaurismäki sai elokuvasta tuottaja-Jussin ja Timo Salminen kuvaus-Jussin.
Pippuripurkkipistooli

Pippuripurkkipistooli on yksi versio pippuripurkkiaseesta, jonka keksi massachusettsilainen aseseppä Ethan Allen (1806–1871) 1830-luvulla. Aseessa on 4–6 pyörivää piippua. Aseen nimen kerrotaan syntyneen siitä, että se laukesi joskus vahingossa kaikki piiput yhtä aikaa "pippuroiden" kaiken edestään.
Kaksitoimisen laukaisukoneiston ansiosta sillä voitiin ampua useita laukauksia nopeasti. Aseen laukaisemiseen ja seuraavan piipun kääntämiseen tarvittiin vain yksi liipasimen veto. Pippuripurkkipistoolit eivät kuitenkaan olleet erityisen tarkkoja.
Pippuripurkkipistoolin syrjäytti jo pian teknisesti huomattavasti kehittyneempi revolveri, minkä vuoksi sen valmistus lopetettiin melkein kokonaan jo 1860-luvulla.
Ase kirjallisuudessa.
Pippuripurkkipistooli on suhteellisen harvinainen kertomakirjallisuudessa; eräs harvoja - jossa se onkin sitten olennaisessa osassa - on Clive Cusslerin kirjassa Jäävirta, jossa päähenkilöt löytävät tällaisia brittiläisen purjetutkimusaluksen hylystä pohjoisnapajäätiköltä ja taistelevat menestyksellisesti hyökkääviä rikollisia vastaan, kunnes SEAL-joukot ehtivät apuun.
Crushing the Holy Trinity (Holy Spirit)

Crushing the Holy Trinity (Holy Spirit) on puolalaisen black metal -yhtye Mgłan ja suomalaisen black metal -yhtye Exordiumin split-albumi, joka on julkaistu vuonna 2005.
Kappalelista.
Mgła
Exordium
Leningrad Cowboys Meet Moses

Leningrad Cowboys Meet Moses on vuonna 1994 ensi-iltansa saanut Aki Kaurismäen ohjaama ja käsikirjoittama komediaelokuva. Se on jatko-osa "Leningrad Cowboys Go America" -elokuvalle. Tarinan ovat tehneet Sakke Järvenpää, Mato Valtonen ja Kaurismäki. Siinä kovasti yhtyeen entistä manageria Vladimiria muistuttava Mooses johdattaa yhtyeen takaisin kotiin läpi Euroopan.
Kaurismäen toinen Leningrad Cowboys -elokuva kuvattiin Yhdysvalloissa ja Keski-Euroopassa syksyllä 1993, jolloin yhtyeen suosio oli uudessa nousussa, lähinnä Helsingin Senaatintorilla kesäkuussa 1993 Puna-armeijan kuoron ja orkesterin kanssa järjestetyn yhteiskonsertin ansiosta. Tässä konsertissa kuvatusta materiaalista Kaurismäki muokkasi kolmanneksi Leningrad Cowboys -elokuvaksi "Total Balalaika Shown", joka sai teatteriensi-iltansa kesällä 1994, muutamaa kuukautta "Leningrad Cowboys Meet Moses" -elokuvan ensi-illan jälkeen.
"Leningrad Cowboys Meet Moses" -elokuvan menestys jäi Suomessa varsin vaatimattomaksi; sen näki vain 5 517 maksanutta katsojaa. Suurin osa niin koti- kuin ulkomaisistakin kriitikoista tyrmäsi elokuvan, ja kotimaisen kritiikin tiivisti Kari Uusitalo "Hyvinkään Sanomissa": ”Tulos on vieläkin rapsodisempi kuin edellisellä kerralla "(Leningrad Cowboys Go America)", eikä huvittavuudessaan enää yhtä huvittava. Jonkinlainen väsähtänyt väljähtyneisyys tuntuu paistavan juonen kuljettelussa ja yksittäisten tilanteiden rakentelussa.” Suorasanaisin oli Pekka Eronen "Etelä-Suomen Sanomiin" vuonna 2000 laatimassaan televisioesityksen arvostelussa: ”"Leningrad Cowboys Meet Moses" olisi saanut jäädä vaikka tekemättä.” 
"Leningrad Cowboys Meet Moses" jäi Aki Kaurismäen ja hänen pitkäaikaisen luottonäyttelijänsä Matti Pellonpään viimeiseksi yhteiseksi projektiksi ja ylipäänsä Pellonpään viimeiseksi kokoillan kotimaiseksi elokuvaksi. Pellonpää nähtiin myöhemmin vielä Gilles Charmantin ohjaamassa "Iron Horsemen" -elokuvassa ja Aku Louhimiehen puolipitkässä oppilastyössä "Sirpaleita". Kaurismäki omisti seuraavan, vuonna 1996 valmistuneen pitkän elokuvansa "Kauas pilvet karkaavat" heinäkuussa 1995 kuolleen Pellonpään muistolle.
"Leningrad Cowboys Meet Moses" -elokuva myytiin ulkomaille Belgiaan, Itävaltaan, Japaniin, Kanadaan, Puolaan, Ranskaan, Ruotsiin, Saksaan ja Sveitsiin. Elokuvan maailmanensi-ilta oli Berliinin elokuvajuhlilla 15. helmikuuta 1994.
Panzer X

Panzer X on puolalainen heavy metal -yhtye, joka toimii Vaderinin kitaristin Piotr Wiwczarekin sivuprojektina. Kappaleiden sanat käsittelevät sotaa, elämää ja kuolemaa.
Kokoonpano.
Entiset jäsenet
Zamana

Zamana (Замана, suomeksi ”Aika”) on Venäjällä Dagestanin pääkaupungissa Mahatškalassa ilmestyvä darginkielinen sanomalehti.
Zamana on perustettu vuonna 1921 nimellä "Dagistanna muhtarijat" (”Autonominen Dagestan”). Aluksi se ilmestyi arabialaisella, myöhemmin latinalaisella ja vuodesta 1938 lähtien kyrillisellä kirjaimistolla. Lehden niminä on ollut muun muassa "Šura Dagistan", "Dargan", "Kolhozla bairah" ja "Dagistanna pravda". Vuonna 1961 se sai nimen "Leninna bairah" (”Leninin lippu”). 1970-luvun alussa lehteä julkaistiin kolmesti viikossa 23 000 kappaleen painoksena.
Nykyään Zamana ilmestyy kerran viikossa A3-kokoisena ja 20-sivuisena. Painosmäärä oli vuoden 2010 lopussa noin 3 500 kappaletta. Lehden teemoja ovat Dagestanin yhteiskuntaelämä sekä dargien kulttuuri ja historia. Julkaisijoina toimivat tasavallan hallitus ja kansalliskokous. Päätoimittaja on Gazimagomed Jusupov.
Esqarial

Esqarial on puolalainen teknisen death metalin yhtye, joka on perustettu vuonna 1991.
Kokoonpano.
Entiset jäsenet
Iso Suola-aavikko

Iso Suola-aavikko eli Dasht-e Kavir (), aiemmin Kavirin aavikko on noin 55 000 neliökilometrin laajuinen aavikko Pohjois-Iranissa. Aavikon pohjoisosa kuuluu Semnanin, eteläosa lähinnä Esfahanin ja itäosa paljolti Etelä-Khorasanin provinssiin.
Aavikon persiankielinen nimi on muodostettu sanoista "dasht" ’kivinen tasanko’ ja "kavir" ’suolasuo’. Dašt-e Kavirin merkitys on siten ’kivinen suolatasanko’. Encyclopedia Iranican mukaan aavikon paikallinen tai historiallinen nimi ei ole kuitenkaan Dasht-e Kavir, joka nimi lienee peräisin 1800-luvun ulkomaalaisilta löytöretkeilijöiltä. Muutamaa poikkeusta lukuun ottamatta paikalliset yhteisöt ovat yleensä viitanneet paljaisiin aavikkotasankoihin nimillä kavīr, lūt tai bīābān, ilman yksilöllistä nimeä. Suurinta aavikkoa kutsuttiin vain Isoksi kavīriksi (Kavīr-e bozorg).
Ison Suola-aavikon länsiosassa on Kavirin kansallispuisto, joka kuuluu Unescon biosfäärialueohjelmaan. Biosfäärialueella (4 200 km2) asui vuonna 2002 noin 35 000 eri heimoihin kuuluvaa ihmistä. Kavirin kansallispuisto sijaitsee noin sata kilometriä Qomista itään ja noin 120 kilometriä Teheranista kaakkoon. Iso Suola-aavikko jatkuu kauas tämän kansallispuiston itäpuolelle. Iso Suola-aavikko on noin 390 kilometriä leveä. Ulottuvuus pohjoisesta etelään on noin 150 kilometriä. Aavikon paimentolaisasukkaat vaihtavat asuinpaikkaansa vuodenajan mukaan. He muuttavat syksyllä ja keväällä korkealla vuoristossa olevien laidunmaiden tai Ison Suola-aavikon luoteisten reunamaiden välillä, Khorasanin tai Semnanin rajan jommallekummalle puolelle, ja tuottavat lihaa myytäväksi Teheraniin.
Iso Suola-aavikko on alimmillaan noin 400 metriä merenpinnan yläpuolella. Aavikolla on suuria suolapannuja. Iso Suola-aavikko muodostaa etelämpänä sijaitsevan Ison Hiekka-aavikon kanssa pääosan Iranin keskitasangosta. Sen paikalla oli kymmeniä miljoonia vuosia sitten valtameri, jonka kuivuessa maaperään on jäänyt suolakerrostumia.
Aavikon vuotuinen sademäärä jää alle sadan millimetrin. Matkustamista ei suositella seudulle kesällä, sillä ilman lämpötila voi tällöin nousta 50 °C:seen tai ylikin. Tammikuun keskilämpötila on 22 °C ja toukokuun 40 °C. Ilma on erittäin kuivaa. Ilman keskimääräinen suhteellinen kosteus on alle 30 prosenttia, kesällä se laskee joskus liki nollaan prosenttiin.
Grzegorz Kupczyk

Grzegorz Robert Kupczyk (s. 20. marraskuuta 1958) on puolalainen laulaja ja muusikko. Hänet tunnetaan parhaiten pitkästä urastaan heavy metal -yhtye Turbossa vuosina 1980-89 ja 1996-2007. Vuonna 1989 hän perusti yhdessä Maria Wietrzykowskan kanssa heavy metal -yhtye CETIn. Hän on työskennellyt myös yhtyeiden Esqarial, Chainsaw, Kruk, Non Iron, Aion, Red Pink ja Panzer X.
19. joulukuuta 2009 julkaistiin kirja "Confessions of Gregory Kupczyk", joka on laulajan elämäkerta.
Diskografia.
Turbo
CETI
Dragon
Panzer X
Non Iron
Kruk
Vierailut
Joonas Toivanen

Joonas Toivanen (s. 2. huhtikuuta 1991 Varkaus) on suomalainen entinen jääkiekkoilija. Hän oli pelipaikaltaan keskushyökkääjä, mutta Toivanen osasi pelata myös laidassa. Hän pelasi kaksi SM-liigaottelua Kalevan Pallossa kaudella 2010–2011, mutta suurimman osan urastaan Toivanen pelasi kuitenkin Mestiksessä edustaen Savonlinnan Pallokerhoa, TUTO Hockeya ja Espoo Unitedia. Hän toimi SaPKon kapteenina kaudella 2015–2016. Toivanen pelasi urallaan myös yhden kauden Saksassa. Hän toimii nykyään SaPKon U20 Mestisjoukkueen vastuuvalmentajana.
Ura.
Toivanen on varkauslaisen Warkiksen kasvatti. Hän siirtyi B-juniori-ikäisenä Kalevan Palloon kaudeksi 2007–2008. Toivanen teki SM-liigadebyyttinsä 30. marraskuuta 2010 vieraissa Helsingin IFK:ta vastaan. Hänet merkittiin KalPan kolmosketjuun Tapio Laakson ja Timo Salon viereen. Toivanen sai ottelussa jääaikaa 6.38 minuuttia. Hän pelasi kauden aikana kaksi SM-liigaottelua. Toivanen pelasi kuitenkin pääosan kaudesta KalPan A-nuorissa. Hän toimi joukkueen varakapteenina ja oli tehoilla 6+25=31 KalPan paras pistemies ja syöttäjä. Toivanen voitti myös koko kevään 2011 karsintasarjan piste- ja syöttöpörssin tehoilla 5+12=17.
Kaudeksi 2011–2012 Toivanen siirtyi vuoden mittaisella sopimuksella Savonlinnan Pallokerhoon. Hänen tulokaskautensa toi siellä 38 runkosarjaottelussa tehot 3+5=8 sekä viidessä playoff-ottelussa yhden syöttöpisteen. Maaliskuussa 2012 Toivanen teki vuoden mittaisen jatkosopimuksen joukkueen kanssa.
Kaudella 2013–2014 SaPKossa pelasi myös toinen Joonas Toivanen; A-nuorista nostettu 1995-syntynyt täyskaima pelasi vanhemman Joonaksen kanssa 8. tammikuuta 2014 vieraissa Kajaanin Hokkia vastaan. Kaudeksi 2015–2016 Toivanen nimettiin SaPKon kapteeniksi. Hän oli joukkueen kolmanneksi paras pistemies tehoilla 10+23=33.
Toivanen siirtyi kaudeksi 2016–2017 vuoden mittaisella sopimuksella TUTO Hockeyn riveihin. Hänet nimettiin joukkueen varakapteeniksi. Kaudeksi 2017–2018 Toivanen siirtyi jatkamaan Mestis-uraansa vuoden mittaisella sopimuksella Espoo Unitedin riveihin. Kaudeksi 2018–2019 hän palasi vuoden mittaisella sopimuksella Savonlinnan Pallokerhoon. Toivanen nimettiin joukkueen varakapteeniksi.
Kauden 2019–2020 kynnyksellä, syyskuussa 2019 Toivanen siirtyi vuoden mittaisella sopimuksella Suomi-sarjajoukkue Kiekko-Espooseen. Lokakuussa hän kuitenkin jätti joukkueen ja siirtyi Saksan kolmanneksi korkeimmalle sarjatasolle Oberliga-joukkue EHC Erfurtiin. Joukkue hankitti Toivasen alustavasti neljän viikon mittaisella sopimuksella paikkaamaan Michal Važanin vakavaa loukkaantumista. Marraskuussa hänen sopimustaan jatkettiin kauden 2019–2020 loppuun. Syyskuussa 2020 Toivanen palasi loppukauden 2020–2021 kattavalla sopimuksella kasvattajaseuransa Warkiksen II-divisioonajoukkueeseen. Hän oli tehoilla 8+16=24 joukkueen paras pistemies ja syöttäjä sekä jakoi sisäisen maalipörssin voiton Joona Kolehmaisen kanssa. Toivanen lopetti pelaajauransa kevääseen 2021.
Toivanen nimettiin kaudeksi 2021–2022 SaPKon U20 Mestisjoukkueen vastuuvalmentajaksi.
Prahan pörssi

Prahan pörssi (PSE) ( eli "BCPP") on Tšekin tasavallan arvopaperikaupan päämarkkinapaikka ja syyskuusta 2005 lähtien Keski- ja Itä-Euroopan toiseksi suurin arvopaperipörssi. Vaikkakin Prahan ensimmäinen pörssi avattiin 1871, nykyisen PSE:n kaupankäynti alkoi 6. huhtikuuta 1993. Pörssin suurin omistaja on Wiener Börse AG, joka omistaa pörssistä 99,543 %.
Vuoden 2024 lopussa Prahan pörssissä oli listattuna 61 yhtiötä.
Bahianvireo

Bahianvireo ("Hylophilus amaurocephalus") on eteläamerikkalainen varpuslintu. Sen esiintymisalue käsittää Brasilian koillisosan Piauísta etelään. Lajia tavataan myös Boliviassa. Alexander von Nordmann kuvaili lajin holotyypin Bahian ja Minas Geraisin rajaseudulta vuonna 1835.
Irlannin pörssi

Euronext Dublin (aiemmin Irlannin pörssi, lyh. ISE, ) on Irlannin merkittävin arvopaperipörssi.
Historia.
Pörssi perustettiin vuonna 1793 ja tunnustettiin lailliseksi 1799, kun Irlannin parlamentti hyväksyi (Dublinin) pörssilain. Dublinin pörssi muutti nimensä Irlannin pörssiksi (ISE) vuonna 1971 ja siihen yhdistyi Corkin pörssi sekä "Provincial Brokers Stock Exchangen" irlantilaiset jäsenet. Irlannin pörssi puolestaan yhdistyi jo vuonna 1973 brittiläisten pörssien kanssa muodostaen "The Stock Exchangen", joka muutti nimensä vuonna 1987 muotoon "International Stock Exchange of the United Kingdom and Republic of Ireland Limited".
Irlannin pörssi itsenäistyi jälleen vuonna 1995 ja toimi itsenäisenä aina vuoteen 2018 saakka, kunnes Euronext osti sen noin 137 miljoonan euron kauppahinnalla. Samalla pörssi otti maaliskuussa 2018 käyttöön nimen "Euronext Dublin".
Käsikanuuna

Käsikanuuna on varhainen ampuma-ase. Ruutia käyttävien käsiaseiden historia alkoi 1200-luvun puolivälistä. Nämä ensimmäiset aseet olivat pronssista tai raudasta valettuja käsikanuunoita. Ne ladattiin ruudilla ja lyijykuulilla, ja laukaistiin hehkuvalla raudalla tai palavalla luntulla koskettamalla. Toisinaan laukaisun suoritti tämän varsinaisen ampujan avustaja.
Näiden käsikanuunoiden käyttömahdollisuudet olivat hyvin rajalliset. Ne olivat epätarkkoja, hitaita ladata ja hankalia kuljettaa. Niihin saatettiin kiinnittää erilaisia tukia tarkkuuden parantamiseksi ja usein ne olikin kiinnitetty peitsiin. 
Käsikanuunoiden tehokas käyttöetäisyys oli korkeintaan muutamia kymmeniä metrejä. Räjähtäneistä aseista peräisin olevat sirpaleet todistavat myös sen, että niiden käyttö saattoi olla melkoinen turvallisuusriski.
Planimetri

Planimetri on pinta-alan määrittämiseen käytetty mittalaite. Planimetrissä on mittakärki, joka kuljetetaan mitattavan alueen ympäri sen reunaviivaa pitkin.
Tavallisin laitemalli on napaplanimetri eli polaariplanimetri. Sen osat ovat napa, napavarsi, mittapyörä, piirrosvarsi ja piirroskärki tai -luppi. Napa pysyy mitattaessa paikallaan kun kärki kulkee pitkin kuvion reunaviivaa. Mittarullan asteikolla oleva sen pyörimä määrä osoittaa tällöin alueen pinta-alan.
Muita laitteita ovat lineaariplanimetri, rullaplanimetri sekä tarkkuusplanimetri, jossa tarkkuus voi olla 2 ‰. Radiaaliplanimetrillä ei mitata pinta-alaa vaan napakoordinaatistossa piirretyn käyrän keskiordinaatta.
Mohamed El Yamani

Mohamed El Yamani (, s. 1. tammikuuta 1982 Egypti) on egyptiläinen jalkapalloilija, pelipaikaltaan hyökkääjä.
Yamani siirtyi belgialaiseen Standard Liègeen vuonna 1998. Hän vakuutti seurassa otteillaan ja oli hyvin lähellä siirtoa italialaiseen Juventukseen. Siirto kariutui kuitenkin, kun Yamani joutui vakavaan auto-onnettomuuteen Kairossa. Yamani voitti Standard Liègessä pelatessaan kerran Belgian cupin. Yamani siirtyi lainasopimuksella KV Mecheleniin kauden 2003 alussa. 
Toukokuussa 2004 El Yamani palasi Egyptiin Zamalekiin. Hän pelasi tämän jälkeen Egyptin valioliigassa Ismaily SC:ssä ja Union Alexandriassa sekä kakkostason El Shamsissa. Hän kävi Veikkausliigassa pelaavan KuPSin testissä tammikuussa 2011, mutta ei saanut sopimusta. 
Yamani oli Egyptin juniorimaajoukkueen vakionimiä seuran voittaessa pronssia nuorten MM-kilpailuista 2001. Hän teki turnauksessa neljä maalia ja voitti hopean kengän. Yamani debytoi Egyptin maajoukkueessa marraskuussa 2002 Nigeriaa vastaan ja teki samassa ottelussa maalin. Hän on pelannut kaksi A-maaottelua.
Tomáš Tatar

Tomáš Tatar (s. 1. joulukuuta 1990 Ilava, Tšekkoslovakia) on slovakialainen jääkiekkoilija, joka pelaa Sveitsin National League-joukkue EV Zugissa. Tatar on Detroit Red Wingsin 3. kierroksen varaus . Pienehkön Tatarin vahvuudet ovat hyökkäyspelissä.
Ura.
Tatar aloitti jääkiekon HK Dubnican joukkueessa. Hän siirtyi sieltä 17-vuotiaana kaudeksi 2007–2008 HK Dukla Trenčín A-nuoriin. Tatar voitti tehoilla 41+35=76 Slovakian A-nuorten runkosarjan piste- ja maalipörssin. Hän siirtyi kaudeksi 2008–2009 pelaamaan HKm Zvolenin joukkueeseen ja tulokaskausi Slovakian Extraliigassa toi 48 runkosarjaottelussa tehot 7+8=15. 
Detroit Red Wings varasi Tatarin 60. pelaajana kesällä 2009. Hän oli varaustilaisuuden toisena varattu slovakialaispelaaja Richard Pánikin jälkeen. Tatarin varasi myös KHL-joukkue SKA Pietari ensimmäisellä kierroksella 15. pelaajana sekä OHL-joukkue Kitchener Rangers kuudentena pelaajana . Elokuussa 2010 Rangers kuitenkin kauppasi hänen oikeudet Plymouth Whalersille, mutta Tatar teki kolmivuotisen tulokassopimuksen Red Wingsin kanssa ja siirtyi jo ennen ensimmäistäkään OHL-ottelua AHL-joukkue Grand Rapids Griffinsiin syyskuussa. Hän pelasi siellä koko kauden ja teki 58 runkosarjaottelussa tehot 16+16=32.
Tatar teki NHL-debyyttinsä kaudella 2010–2011. Hän pelasi ensimmäisen NHL-ottelunsa 31. joulukuuta 2010 New York Islandersia vastaan ja teki debyytissään myös maalin Dwayne Rolosonin taakse. Yhteensä Tatar pelasi kauden aikana yhdeksän NHL-ottelua. AHL:n puolella hän teki 70 runkosarjaottelussa tehot 24+33=57, joilla Tatar oli Griffinsin toiseksi paras pistemies Ilari Filppulan jälkeen sekä Francis Parén kanssa joukkueen toiseksi paras maalintekijä Jamie Tardifin jälkeen.
Siirtotakarajalla helmikuussa 2018 Tatar siirtyi laajennusjoukkue Vegas Golden Knightsiin kolmea varausvuoroa vastaan. 
Syyskuussa 2018 Tatar siirtyi Montreal Canadiensiin osana kauppaa, jossa Max Pacioretty siirtyi Vegasiin vaihdossa Tatariin, Nick Suzukiin ja toisen kierroksen varausvuoroon 2019.
Elokuussa 2020 Tatar teki vapaana agenttina New Jersey Devilsin kanssa kaksivuotisen ja yhteensä yhdeksän miljoonan dollarin arvoisen sopimuksen.
Syyskuussa 2023 Tatar siirtyi vapaana agenttina yksivuotisella ja 1,5 miljoonan dollarin arvoisella sopimuksella Colorado Avalancheen.
Joulukuussa 2023 Avalanche kauppasi Tatarin Seattle Krakeniin vaihdossa viidennen kierroksen varausvuoroon vuoden 2024 varaustilaisuudessa.
Heinäkuussa 2024 Tatar palasi vapaana agenttina Devilsiin vuoden mittaisella ja 1,8 miljoonan dollarin arvoisella sopimuksella. 
Kaudeksi 2025–2026 Tatar siirtyi kaksivuotisella sopimuksella Sveitsin National League-joukkue EV Zugiin.
Maajoukkue.
Tatar pelasi alle 20-vuotiaiden MM-kilpailuissa vuosina 2009 ja 2010. Hän oli vuoden 2009 turnauksessa tehoilla 7+4=11 neljänneksi paras pistemies Venäjän Nikita Filatovin ja Yhdysvaltain Jordan Schroederin kanssa sekä kolmanneksi paras maalintekijä.
Tatar pelasi vuonna 2010 myös miesten MM-kilpailuissa 19-vuotiaana. Hän teki turnauksessa kaksi maalia. Vuoden 2012 MM-kilpailuissa Tatar voitti hopeaa.
Dylan Vox

Dylan Vox (s. ) on yhdysvaltalainen televisio- ja elokuvanäyttelijä. Dylan Vox on näytellyt muun muassa itseään tositelevisiosarjassa Fight for Fame, Titanic II kapteeni Dwayne Stevenia sekä taiteilijanimellä Brad Benton homoeroottisissa elokuvissa. Dylan Vox on ollut yli 12 kertaa ehdolla GayVN Awards-palkinnon saajaksi sekä yli 15 kertaa Grabby Awards-palkinnon saajaksi. Vuosina 2004 ja 2005 Dylan Vox palkittiin parhaasta miessivuosasta GayVN Awardseissa.
Goran Stevanović

Goran Stevanović (, s. 27. marraskuuta 1966) on serbialainen jalkapallovalmentaja ja entinen keskikenttäpelaaja.
Ura pelaajana.
Stevanović aloitti pelaajauransa 1983 FK Partizanissa. Hän edusti belgradilaisseuraa kahdeksan vuoden ajan ja pelasi seuran paidassa 151 liigaottelua. Läpimurtonsa seuran pelaavaan kokoonpanoon hän teki kaudella 1985–1986, jolloin seura voitti Jugoslavian mestaruuden. Stevanović kuului vakiokalustoon myös Partizanin uusiessa mestaruuden seuraavalla kaudella. Hän voitti Partizanin kanssa myös cup-mestaruuden 1989. Stevanović jätti Partizanin Jugoslavian hajoamissotien alkaessa 1991 ja siirtyi monen pelaajan tavoin Espanjaan. Hän edusti kaksi kautta CA Osasunaa, mutta jäätyään kaudella 1992–1993 vähälle peliajalle hän jätti seuran kesällä 1993.
Stevanovićin ura jatkui Portugalissa, jossa hän edusti SC Farensea, Vitória Setúbalia, SC Campomaiorensea ja CF Uñiaoa. Portugalista Stevanović siirtyi Kreikkaan 1997, mutta peliaikaa ei enää juurikaan tullut. Hän pelasi Veriassa ja Panelefsiniakosissa, kunnes lopetti uransa 1999.
Jugoslavian maajoukkueessa Stevanović pelasi yhden maaottelun vuonna 1985.
Ura valmentajana.
Valmennusuransa Stevanović aloitti 2001 FK Čukarički Stankomissa. Hän valmensi myös FK Železnikiä kunnes siirtyi kesäkuussa 2003 Ilija Petkovićin apuvalmentajaksi Serbia ja Montenegron maajoukkueeseen. Kaksikko johdatti maan MM-kisoihin 2006, mutta tien katkettua jo lohkovaiheeseen Petković ryhmineen sai potkut. 
Joulukuussa 2007 Stevanovićista tuli Slaviša Jokanovićin apuvalmentaja FK Partizanissa. Kaksikko valmensi seuran Serbian kahteen perättäiseen Serbian mestaruuteen. Syyskuussa 2009 Jokanović sai potkut ja Stevanović nousi Partizanin peräsimeen. Hän jätti seuran yllättäen huhtikuussa 2010 Partizanin pudottua Serbian cupin välierissä FK Vojvodinalle. Liigassa Partizan oli vahvasti matkalla mestaruuteen, jonka se myöhemmin keväällä voittikin.
Tammikuussa 2011 Stevanovićista tuli Ghanan maajoukkueen päävalmentaja. Ghana oli ollut ilman päävalmentajaa syyskuusta saakka. Stevanovićin johdolla Ghana eteni karsintalohkonsa voittajana ja ilman tappiota Afrikan mestaruuskisoihin 2012. Turnaukseen yhtenä voittajasuosikkina lähtenyt Ghana voitti alkulohkonsa tappiotta ja hävisi kisojen ensimmäisen ottelun vasta välierissä, kun Sambia yllätti Stevanovićin miehistön 1–0. Mitali jäi lopulta saamatta, kun Mali kaatoi joukkueen pronssiottelussa 2–0. Maaliskuussa 2012 Stevanović sai potkut tehtävästään. 
Kesäkuussa 2013 Stevanovićista tuli kreikkalaisseura Verian päävalmentaja. Pesti jäi hyvin lyhyeksi, sillä hän lähti seurasta elokuun lopussa kun liigaa oli pelattu vain kaksi kierrosta. Syyskuussa hän allekirjoitti kaksivuotisen sopimuksen kiinalaisen Qingdao Jonoonin kanssa. Seura putosi Stevanovićin johdolla Kiinan pääsarjatsa ja hän sai kauden jälkeen potkut.
Riian pörssi

Riian pörssi on Riiassa Latviassa toimiva pörssi. Se on Latvian ainoa pörssi. Pörssin omistaa Nasdaq, joka toimii operaattorina myös muun muassa Helsingin ja Tukholman pörsseissä.
Pörssi perustettiin 1993. Vuonna 2002 se yhdistyi Latvian Arvopaperikeskuksen kanssa. Samana vuonna konsernin osake-enemmistö myytiin HEX:lle. Seuraavana vuonna OM ja HEX yhdistyivät, ja OMHEX vaihtoi nimensä OMX:ksi 2004. Vuonna 2008 OMX siirtyi Nasdaqin omistukseen.
Metsätundra

Metsätundra tai puistotundra on tundraa muistuttava kasvillisuustyyppi. Metsätundralla kasvaa tundramaista matalaa kasvillisuutta ja puita tai metsäsaarekkeita kasvaa vain paikoitellen harvakseltaan. 
Metsätundra sijaitsee tundran ja boreaalisen vyöhykkeen eli taigan välissä, suurimmaksi osaksi napapiirin pohjoispuolella. Venäjällä metsätundra alkaa Kuolan niemimaalta ja jatkuu Venäjän läpi Kolymajoelle. Metsätundravyöhykkeen leveys on noin 20–200 kilometriä.
Metsätundran lämpösumma (vuorokaudet, jotka ylittävät +5 °C) on alle 1 300 °C astevuorokautta. Sademäärä on alle 450 mm. Kasvukauden pituus on 90–110 päivää. Puiden siemenet eivät useimmiten ehdi tuleentua, koska kesä on siihen metsätundralla liian lyhyt. Se on kasvillisuusvyöhykkeistä soistunein ja palsasoita on runsaasti.
Metsätundralla kasvaa runsaasti alpiinisen tyyppisiä ruohovartisia kasveja ja saroja sekä heiniä. Sammalia ja jäkälää kasvaa tyypillisesti runsaasti. Puuvartisia kasveja metsätundralla kasvaa yli 90 lajia: pääasiassa varpuja, mutta myös matalia pensaita. Puista metsätundralla kasvaa siperianlehtikuusia ("Larix sibirica"), siperiankuusia ("Picea obovata") ja metsähaapaa ("Populus tremula").
Metsätundra oli yleinen kasvillisuustyyppi jääkaudella. Sitä pidetään vain osin arktisena eli hemiarktisena. Suomessa metsä- tai puistotundraa vastaa lähinnä hemioroarktinen vyöhyke, jossa kasvaa harvakseltaan tunturikoivua ja vaivaiskoivua.
Polskie Koleje Państwowe

Polskie Koleje Państwowe SA (PKP SA) eli Puolan valtionrautatiet on Puolan kansallinen rautatieyhtiö. PKP SA on itse asiassa PKP Group -nimisen yritysryppään emoyhtiö. Yritysrakenne muodostettiin 2001 laajemman, miltei samannimisen Puolan valtion rautatieyhtiön pohjalta; muutoksessa toteutettiin Euroopan unionin direktiivien vaatima ratahallinnon ja rautatieoperaattorin erottaminen toisistaan.
PKP Groupin kotipaikka on Varsova. Yhtiörypäs on Puolan merkittävimpiä työnantajia (noin 125 tuhatta työntekijää 2007) ja samalla Euroopan 4. suurin rautatieyhtiö.
Yhtiörakenne.
Emoyhtiö PKP SA:n alaisuudessa PKP Groupissa toimivat seuraavat yhtiöt:
Tärkeimpiä rautatieasemia.
PKP Groupin osa, PKP Polskie Linie Kolejowe, vastaa muun muassa rautatieverkon ja rautatieasemien kunnosta. Tärkeimpään A-kategoriaan (yli 2 miljoonaa matkustajaa vuodessa) kuuluvat rautatieasemat:
Liityntä naapurimaiden rataverkkoihin.
Puolan valtionrautatiet toimii kansainvälisessä liikenteessä yhteistyössä naapurimaiden kanssa. Keski-Euroopassa raideleveys on yhteensopiva (1 435 mm), mutta Saksaan mentäessä sähköistetyn radan käyttöjännite poikkeaa – uusimmat veturityypit ovat kuitenkin yhteensopivia molempien järjestelmien kanssa eikä aikaisemmin välttämättömiä vaihtoja rajalla enää tarvita. Venäjän Kaliningradiin, Liettuaan, Valko-Venäjälle tai Ukrainaan liikuttaessa telejä ja vetureita joudutaan tyypillisesti vaihtamaan näiden maiden tsaarin ajan Venäjältä periytyvän raideleveyden (1 520 mm) takia. Osa naapurimaiden rautatieyhtiöistä liikennöi Puolaan tai Puolan läpi kulkevia junia:
3D-TV

3D-TV oli Suomen ensimmäiseksi ainoastaan kolmiulotteista ohjelmaa lähettäväksi aiottu ilmaisjakelukanava. 3D-TV esitti testilähetyksiä helmi-maaliskuussa 2011 osassa maata, antennitalouksissa kanavapaikalla 13. Varsinaiset lähetykset kanavan olisi pitänyt aloittaa syksyllä 2011. 3D-TV:n ohjelmisto koostui testilähetyksissä elokuvista, urheilusta, uutisista, dokumenteista ja lastenohjelmista sekä PC- ja konsolipelimaailmasta.
Sittemmin First 3D-TV on siirtynyt kehittämaan teknologiaa, joka mahdollistaisi laadukkaan 3D-kuvan lähettämisen ja vastaanoton antenni-, satelliitti- ja kaapeliverkoissa.
3D-tekniikka.
3D-TV:n tekniikaksi oli valittu ColorCode-3D, jonka katsomiseen riittää kaksiväriset ColorCode-3D -lasit. ColorCode-tekniikassa vasemmalla silmällä katsotaan oranssinkeltaisen (amber) ja oikealla sinisen suodattimen läpi. Tuloksena on lähes normaalinvärinen kolmiulotteinen kuva
Devilyn

Devilyn oli puolalainen death metal -yhtye, joka oli toiminnassa vuodet 1992–2007 Tarnówissa, Puolassa. Kappaleiden sanoitukset käsittelevät pimeyttä ja kuolemaa.
Viimeinen tunnettu kokoonpano.
Entiset jäsenet
Kiryl Hatavets

Kiryl Valerjevitš Hatavets (, ; s. 25. kesäkuuta 1991 Minsk, Valko-Venäjän SNT, Neuvostoliitto) on valkovenäläinen jääkiekkopuolustaja, joka pelaa KHL-joukkue Dinamo Moskovassa. Eliteprospects.com -sivuston Matias Strozykin mukaan hän on hyökkäävä puolustaja, joka luistelee, pelaa kiekollisena ja laukoo hyvin. Hatavetsilla on kuitenkin kehitettävää fysiikassa.
Ura.
Seuraura.
Hatavets on Junost Minskin kasvatti. Hän debytoi miesten peleissä 16-vuotiaana pelattua kauden 2007–2008 Valko-Venäjän toiseksi korkeimmalla sarjatasolla Vyšeišaja ligan Junior Minskissä. WHL-joukkue Brandon Wheat Kings varasi Hatavetsin 39. pelaajana , mutta Hatavets ei kuitenkaan koskaan siirtynyt CHL:ään. Hän siirtyi kuitenkin Pohjois-Amerikkaan ja pelasi vuodet 2008–2010 Shattuck St. Mary'sin lukiojoukkueessa.
Tampa Bay Lightning varasi Hatavetsin seitsemännellä kierroksella 183. pelaajana . hänet varasi myös KHL-joukkue Dinamo Minsk ensimmäisellä kierroksella 18. pelaajana. Hatavets kävi vuodet 2010–2014 Cornellin yliopistoa. NHL-kauden 2012–2013 siirtotakarajalla, huhtikuussa 2013 Lightning kauppasi hänen pelaajaoikeutensa Chicago Blackhawksiin, josta vaihtokaupassa toiseen suuntaan siirtyi Philippe Paradis. Hatavets ei lopulta tehnyt NHL-sopimusta ja siirtyi viimeisen yliopistokautensa 2013–2014 päätteeksi, huhtikuussa 2014 vapaana agenttina amatööritry-out -sopimuksella AHL-joukkue Milwaukee Admiralsin paitaan. Hän pelasi siellä yhden ottelun.
Heinäkuussa 2014 Hatavets teki vuoden mittaisen AHL-sopimuksen Rockford IceHogsin kanssa. Hän pelasi suurimman osan kaudesta 2014–2015 kuitenkin ECHL-joukkue Indy Fuelin paidassa ja pelejä IceHogsissa kertyi 12 runkosarja- ja kahdeksan playoff-ottelun verran. Kesäkuussa 2015 Hatavets teki vuoden mittaisen jatkosopimuksen joukkueen kanssa. Hän nousi kaudella 2015–2016 joukkueen varakapteeniksi. Hatavets pelasi koko kauden AHL:ssä.
Kaudeksi 2016–2017 Hatavets palasi kotimaahansa ja siirtyi vuoden mittaisella sopimuksella Dinamo Minskin KHL-joukkueeseen.
Maajoukkueura.
Hatavets pelasi MM-kilpailuissa vuosina 2010, 2011, 2014 ja 2016. Hän debytoi ensimmäisessä turnauksessa vain 18-vuotiaana. Vuosina 2010 ja 2011 hän pelasi alle 20-vuotiaiden I-divisioonan MM-kilpailuissa ja voitti molemmista turnauksista lohkohopeaa. Jälkimmäisessä turnauksessa Hatavets toimi Valko-Venäjän varakapteenina. 
Hatavets pelasi myös alle 18-vuotiaiden MM-kilpailuissa vuosina 2008 ja 2009, joista jälkimmäinen turnaus eteni I-divisioonassa. Turnaus päättyi A-lohkon kultaan ja taas Valko-Venäjän nousuun A-sarjaan.
Muuta.
Hatavetsin pikkuveli Grigori pelaa Shattuck St. Mary'sin joukkueessa.
Rane

Rane on suomalainen miehen ja naisen etunimi. Vuoden 2019 loppuun mennessä Rane-nimen on saanut noin 30–40 suomalaista miestä ja muutama nainen.
Jaakko Sivula

Jaakko Juhani Sivula (15. toukokuuta 1932 Hollola – 21. heinäkuuta 2022 Lahti) oli suomalainen kielentutkija, jonka tutkimuksen kohteena olivat etenkin affektinen sanasto, murteet ja leksikografia.
Sivula väitteli filosofian tohtoriksi Helsingin yliopistosta 1989 ja toimi saman yliopiston suomen kielen dosenttina 1990–1997. 
Hän oli Kotimaisten kielten tutkimuskeskuksen (ent. Sanakirjasäätiön) leksikografi 1957–, Suomen murteiden sanakirjan toimitussihteeri 1965–, ja tutkimus- ja suunnittelutoimiston (tai murretoimiston) toimistopäällikkö 1977–1995. Sivula toimi myös ylioppilastutkintolautakunnan äidinkielen sensorina 1967–2002.